Onsdag var tre medarbejdere på Vendelbocentret i Sindal raskmeldte efter at have været smittet med coronavirus, og torsdag er det tal forhøjet med syv. Dermed er i alt ti tidligere hjemsendte medarbejdere nu raskmeldt. Det oplyser Leif Serup, direktør for Sundheds-, Ældre- og Handicapforvaltningen i Hjørring Kommune til TV2 Nord. - Det er virkelig godt. Det er vi glade for, siger han. Søndag toppede smittetallet på Vendelbocentret, da 32 medarbejdere var hjemsendt på grund af smitte med covid-19, og 15 beboere var isoleret. Foranstaltningerne virker Torsdag er 12 beboere fortsat i isolation. Det er to færre end onsdag. - Jeg har jo hele tiden troet på, at vores foranstaltninger ville virke, men vi skal for alt i verden undgå, at det bryder ud igen. Samtidig oplyser Leif Serup, at det personale, der har været hjemsendt med symptomer på coronavirus, alle er tilbage på arbejde igen. - Det ser jeg som en kraftig indikation på, at der ikke kommer flere smittede. Vi skal holde snuden i sporet og fortsætte med foranstaltninger. Der vil fortsat være lukket ned for besøg, indtil virussen er helt væk, siger Leif Serup, direktør for Sundheds-, Ældre- og Handicapforvaltningen i Hjørring Kommune og afslutter: - Med den hastighed, det kører med nu, går det stærkt.
Coronasmitten er på retur på Vendelbocentret i Sindal. De seneste dage er antallet af raskmeldte steget.